Spirabel a alergia po dobratí
Dobrý deň, 5 r.syn sa liečil na stav po chorobe spirabel 2,5 mg asi mesiac, po 3 dnoch po dobrati sa objavili prasknute cievky na tvari a cerv.flaky na tvari aj pod ramenami kde bol najviac opaleny. Mohol mat este spirabel v krvi a naň fotosenzitivitu aj ked ho uz nebral?
Dobrý deň,
Ďakujeme za vašu otázku. Počas užívania lieku Spirabel bola pozorovaná fotosenzitivita ako vedľajší účinok s neznámou frekvenciou výskytu. Po skončení užívania lieku sa nepredpokladá výskyt nežiadúcich účinkov, aj keď to nie je plne vylúčiteľné.
Prejavmi fotosenzitivity sú začervenanie, opuch, papuly, plaky, hyper alebo hypopigmentácie, petéchie či ekzém, ojedinele vzniká i zjazvenie. Stupeň poškodenia kože vplyvom fotosenzitivity sa u rôznych jedincov líši. Ovplyvňujú ho mnohé faktory, ako je množstvo, spektrum a absorpcia pôsobiaceho žiarenia, dávka aplikovaného liečiva, hrúbka pokožky, stupeň kožnej pigmentácie ako aj imunitný stav pacienta. Fotosenzitívne reakcie sú bežnejšie u imunokompromitovaných pacientov.
Prevenciou pred vznikom fotosenzitívnej reakcie je pobyt v tieni pod slnečníkom, vhodný odev a fotoprotektívne prípravky s vhodným SPF. Aplikácia musí byť včasná (aspoň 20 – 30 min. pred expozíciou), dostatočná a opakovaná najmä v prípade potenia, kúpania a utretia uterákom. Odporúča sa používať opaľovacie krémy s fyzikálnymi filtrami (oxid titaničitý, oxid zinočnatý), ktoré nepenetrujú do kože a fungujú na princípe odrazu alebo rozptýlenia dopadajúceho UV žiarenia, čím sa eliminuje riziko vzniku fotosenzitívnych reakcií.
Prajem skorú úľavu od ťažkostí.
S pozdravom
Mgr. Tamara Jakúbeková